કોઈ કોઈ વાર પીડા કરતું અંગ કાપી કે કપાવી નાંખવાનું મન થાય પણ એ અંગો કાપી નાખવાથી પીડા બંધ થઈ જતી નથી. કદાચ પીડા તો વધે જ છે. એક વાત મને સમજાય છે કે પતિ-પત્નીનાં અંગ જેવાં બાળકો સાથે પ્રેમનો સંબંધ કહીએ કે પછી એટલું સમજીએ કે પ્રેમ એ જ પીડા છે. પ્રેમમાં પણ અતૂટ કડી તો પીડાની જ છે. એટલે કોઈ પણ મા-બાપને ભગવાન તંદુરસ્ત અને રૂપાળાં બાળકો આપે તો પણ હરખાઈ જવા જેવું હોતું નથી, કારણ કે જિંદગીના પંથ પર તમે જેની સાથે ચાલી રહ્યા છો એ કોઈ પણ અકસ્માતનો ભોગ બને તો તમે જ તેમાં પૂરેપૂરા સામેલ છો. ભગવાને માણસોને બે અલગ અલગ દેહ આપ્યા છે પણ તાર વગરના જોડાણ જેવું બંધન એ જ તો પ્રેમ છે અને એ જ તો પીડા છે.